text: Varsel om varm sommer
  15 april 2015 kl. 07.28
  Meteorolog forudser en varm og tør sommer. Men først skal maj lige passere med øget risiko for regn.
  Danmarks meteorologiske institut (DMI) er netop kommet med en prognose, der giver et bud på vejret de næste tre måneder, og der ser ud til at være en varm sommer i vente, det skriver BT onsdag.
  Energimeteorolog Tim Pettersson siger til avisen, at maj, juni og juli ser ud til at blive varmere end normalt, dog med lidt mere nedbør end normalt.
  Ifølge meteorologen vil der over sommeren være et varmt og tørt højtryk øst for Danmark, mens der vest for landet vil være fugtigere og lidt køligere.
  Danmarks sommervejr afhænge af, hvordan trykkene bevæger sig, derfor er det også svært at sige noget med sikkerhed på nuværende tidspunkt.
  Men lige nu vurderer meteorologen over for BT, at Danmark kommer til at hælde til den varme og tørre side med sommerdage, hvor temperaturen overstiger 25 grader.
  